|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2016*** |  |

Pesterzsébet, 2016. március 25.

***Takaró Tamás, esperes***

**Nagypéntek**

**Alapige:** János evangéliuma 19, 28-30.

***„Ezután tudván Jézus, hogy immár minden elvégeztetett, hogy beteljesedjék az írás, monda: Szomjúhozom.***

***Vala pedig ott egy ecettel teli edény. Azok azért szivacsot töltvén meg ecettel, és izsópra tévén azt, oda vivék az ő szájához.***

***Mikor azért elvette Jézus az ecetet, monda: Elvégeztetett! És lehajtván fejét, kibocsátá lelkét.”***

Kedves Testvérek! **Nagypéntek történése**, nagypéntek eseménye az nem a levegőben lóg, nem egy önálló történet a Szentírásban, hanem **a legszorosabb összefüggésben van az egész Szentírással a kezdetektől a legvégig.** Nem arról van tehát szó, hogy van egy drámai történet a Bibliánkban, az Újszövetségben, Jézus kereszthalálának a története, hanem van annak előtörténete és van annak majd történése, és vannak következményei. Nyilván nem alkalmas az idő arra, hogy a kezdetektől végig gondoljuk, hogyan jutunk ide nagypéntekhez, kereszthalálhoz, de annyira azért visszamozdulnék a nagyheti események elbeszélésében, ami egy nappal Jézus kereszthalála előtt nagycsütörtökön történt.

Itt két dologra hívom fel a figyelmeteket, jelezve azt, amivel kezdtem az igehirdetést, hogy a legszorosabb kapcsolatban vannak a Szentírásban egymással a történetek, hogy kihegyeződjön minden Jézus Krisztus kereszthalálára. **Mégis, ahogy közelítenek az evangéliumi elbeszélések magához az eseményhez, egyre koncentráltabban történnek olyan események, amelyek rendkívül fontosak és már a másnapról beszélnek: a nagypéntekről és a keresztről.**

Nagycsütörtökön két olyan rendkívüli esemény van, amit szeretnék elétek hozni. Az egyik, hogy Jézus azon a nagycsütörtöki estén megeszi zsidó szokás szerint a húsvéti bárányt, és azzal lezárta az Ószövetséget és kezdett egy egészen újat. **Így a keresztyénség** – tanuljuk meg, nem folytatása a judaizmusnak, és nem annak valamifajta megreformálása, szó sincs róla, hanem **- egy egészen új szövetség.** És azt Jézus nem megköti ezen a nagycsütörtöki estén, mert nem így mondja az ige, hanem **adja**. Az nem ugyanazt jelenti. A szövetségkötés az azt jelentené, hogy vannak feltételei a szövetség megkötésének. Mindkét szövetséges fél részéről, akik megkötik a szövetséget. **De Jézus adja az új szövetséget.** Ez nem más, mint a megtöretett teste és a kiontott vére. **Ennek a szövetségnek semmilyen emberi feltétele nincs.** Jézus adja az új szövetséget.

És csak annyit kér, majd fogjuk ma este is hallani: „Vegyétek, egyétek! Ez az én testem, amely tiérettetek megtöretik.” Azután a poharat is adta: „Igyátok, ez az én vérem, amely tiérettetek kiontatik. Új szövetségnek vére ez, a bűnök bocsánatára.” Nem a régi szövetség, új szövetség. Nincs feltétele. Nem tartozol semmivel, csak fogadd el. Vedd el a kenyeret és vedd el a pohárt, és élj vele hittel. Ez az új szövetség.

Annyira így van ez, hogy amikor az úrvacsorát kiosztjuk, rendszerint elmondjuk azt a kötött, liturgikus szöveget, hogy mindezt az utolsó vacsora történetét megírták az evangélisták, de legbővebben Pál apostol írta meg a Korinthusi levélben. Azután felolvassuk a Korinthusi levélben, hogyan is írta meg Pál apostol mindezt. Szót sem említ a páskavacsoráról, véletlenül sem. Annak elmúlt az ideje. Az a régi szövetség vacsorája. **Amikor az úrvacsora szereztetési igéit leírja Pál apostol, a páska bárány evésről szót sem említ.** Nem véletlenül. Csak arról szól, hogy azon az éjszakán, melyen Jézus elárultatott, vette a kenyeret, megtörte és adta. Vette a kelyhet, és odaadta. És arról beszélt, hogy ez az új szövetség az én vérem által a bűnök bocsánatára.

Testvérek, a másik nagyon emlékezetes esemény az, ami éppen ezt a vacsorát követően történt. **Ez pedig Jézusnak a Gecsemáné kertjében való szenvedése és gyötrődése.** Most sokat tudtam ezzel foglalkozni, a nyomorúságos napjaimban nagyon sok mindent a kezembe vettem, olvastam, és sok minden újat tanultam. Úgy, hogy a mögöttünk lévő eltelt bűnbánati napokban három este is csak erről prédikáltam. Hétfőn is, kedden is, szerdán is. A Gecsemáné kertjéről. Arról, hogy mi történik ott. **Mert Jézus ott áldoztatik meg, nem a kereszten!** Ott történik a halálos gyötrődése. A vércseppek ott hullanak a homlokáról. Ott történik. Jézus a nagy harcot nem a kereszten vívja, hanem a Gecsemáné kertjében. A kereszten megtörténik, beteljesedik az áldozata. Azt imádkozza ott a Gecsemáné kertjében háromszor, mert nem tudja egyszerre megcsinálni: „Ha lehetséges, múljék el tőlem e pohár. De ne úgy legyen, ahogy én akarom.” És lélekben háromszor emeli meg a poharat, mert ahányszor visszatér imádkozni, újra mondja ugyanazt. Nem azt mondja Jézus, hogy ha lehetséges, múljék el tőlem a golgotai kereszt. Nem ezt imádkozza. Nem azt mondja, ha lehetséges ne legyen meg a nagypénteki szenvedés. Nem ezt imádkozza. **Hanem azt imádkozza háromszor, újra visszamenve, újra odatérdelve az Atyja elé, sírva hogy hallják a tanítványai, gyötrődve, összetörve. „Ha lehet, múljék el tőlem ez a pohár.”** Nem mondja soha, hogy a kereszt múljon el, hogy a kereszt ne legyen meg. A pohár!

**De miért volt olyan érdekes ez a pohár?** Nyilván nem fogom elmondani a három estén elmondott igemagyarázatot. De valamit azért elmondanék róla, hogy értsétek jól magatok is, amikor úrvacsoráztok. Egyáltalán az egész Újszövetség lényegét értsük meg végre jól. Azt mondja a korinthusi levél: „Isten azt, aki bűnt nem ismert (ez Jézus) bűnné (nem bűnössé) tette érettünk.” **Kedves testvérek azt jelenti ez, hogy Jézusnak el kellett vállalni a világ minden bűnét, a sajátjaként, mintha ő követte volna el mindet!** És el kellett ismernie minden bűnt a magáénak. Ezzel és csak így állhat ítéletre a bűnösök helyén ott a kereszten. **Hogy Isten igazságosan megbüntesse benne és rajta a világ minden bűnét. A tiédet is.** Ez a megáldoztatás. Élő áldozatként megáldoztatott Jézus a Gecsemáné kertjében. És amikor kiitta, akkor tudta, hogy a kehelyben ott van Isten haragja, ahogy beszéltem a harmadik este a kehelyről magáról. Isten haragja és Isten ítélete van a kehelyben. **Azaz kimondta Isten a fia felett a halálos ítéletet, azért ami a kehelyben összegyűlt, a mi bűnünk.** Amit Jézus elismer, ahogy az az enyém. És aztán odaáll, ahol Isten megbünteti a bűnt, hogy egyikünknek se kelljen odaállni.

Erről beszél, amikor azt mondja, hogy: *Atyám, ha lehetséges, az a pohár az ne! Meghalok én szívesen másnap, csak az a pohár!* És mindaz az undormány, ami bűnt életünkben gondolatban, valóságban, szóban elkövettünk azt Jézus kiissza. Értitek, hogy mi történik ezekben a napokban? Értitek, hogy ez a keresztyénség? Értitek? Itta a tiédet is. És iszonyodott tőle. Ezért háromszor térdel le, mert nem tudja kiinni. És kezdi újra és kezdi harmadszor. És a harmadik után azt mondja a tanítványainak: Nyugodjatok már, minden elvégeztetett. Kedves testvérek! Ezután következik, hogy Jézust elfogják.

A nagypénteki nap elbeszélése pedig így kezdődik: **„És mindjárt reggel tanácsot tartottak.”** Három rövid üzenetet szeretnék idői üzenetet a nagypénteki eseményekből a szívetekre helyezni. **Azt, ami nagypénteken siet, azt, ami nagypénteken elkésik, és azt, ami nagypénteken pont időben történik.** Könnyű lesz megjegyezni.

**Van valami, ami nagypénteken siet.** Ami nagyon siet megvalósulni. Így mondja az ige: **„Mindjárt reggel tanácsot tartottak.”** Vajon miért siettek? Miért siettek a tanácstagok már mindjárt reggel? Testvérek azért, **mert a gyűlölet, az önzés, a bosszú, a harag, az elvakultság, mindig sietnek.** Sosem érnek rá türelmesen várni. Ahogy kezükbe adták Jézust ítélkezni akartak felette és nem vártak estig. Még egy órát sem vártak. Siettek. „Mindjárt reggel.”

Kedves testvérek! **A szívünk siettet a jóra is, meg a rosszra is. De a rossznak mindig sietősebb.** Figyeljétek meg! **Az érzés siet indulattá lenni, az indulat siet szóvá lenni, a szó siet tetté lenni.** Ó, hogy tud sietni a gyűlölet, a harag, a bosszú, hogy minél előbb megvalósulhasson! „Mindjárt reggel tanácsot tartottak.” Nagyon siettek! Hogy siet megvalósulni Jézus nagypénteki perében a gyűlölet, hogy halálos ítéletté legyen, mindjárt reggel. A gyűlölet korán ébred, felkel és siet. Mindjárt reggel.

**Bárcsak a szeretet tudna így sietni az életünkben!** De az inkább kullog. És sokszor nagyon elkésik. Mennyi mindent szeretnénk utólag pótolni szeretetből, amiről elkéstünk! Amit elmulasztottunk! Tenni valakivel a jót, de már nem tudom tenni. Mondani a jó szót, megmutatni, hogy szeretlek, de már nem tudom megmondani és megmutatni. **De sokszor késik a szeretet, mert nem siet. És hogy tud sietni a harag, a gyűlölet, hogy megvalósuljon!** Megbékélni, megbocsátani, elengedni, de sokan elkésünk vele!

Azt mondja az írás, hogy: „Ne menjen le a nap a te haragoddal!” Ó, de sokan viszik ágyba a haragjukat, viszik az álmaikba, viszik az éjszakájukba, viszik a tudat alattijukban, és aztán az valósul meg, mindjárt reggel. Testvér! **Tanuljuk meg, hogy inkább a szeretetem siessen mindjárt reggel.**

„Az Isten szeretet” – mondja az ige. **Töltekezz velem, mindjárt reggel. És aztán úgy indulj az emberek közé.** Bárcsak a szeretet tudna az életünkben sietni. Nagypénteken már reggel Jézus ügyében sietett a bosszú, a gyűlölet, a harag. Azokból, akik ezzel vannak tele Jézus iránt. Siet megvalósulni, siet Jézust halálba adni. „Mindjárt reggel.”

**De van a nagypénteki eseményekben valami, ami meg nem siet, hanem elkésett.** Nem történt meg. Ezek az emberek, akik ítélkeznek Jézus felett, két dolgot elmulasztottak: Megkérdezni Istent Jézus felől. Hogy mi íratott meg? Tényleg ő a messiás? Tényleg ő a Krisztus? Nem ez van pont megírva, ahogy ő él és szolgál? **Elfelejtették megkérdezni az Istent, elmulasztották.**

**És elfelejtették megkérdezni a saját szívüket.** Ennek a tanácsnak a tagjai három évig látták Jézust. Annyiszor hallották, ahányszor akarták. Találkoztak vele, és mégsem kérdezték meg a szívüket. Ki nekem ez a Jézus? Tanácsot tartottak, azt mondja az írás: meghallgatták egymás véleményét, hogy mit tegyenek Jézussal. Sok minden szóhoz jutott a tanácskozás során, de Isten nem. Őt gondosan nem kérdezték, elmulasztották. És a szívüket sem kérdezték meg. Ki is nekem tulajdonképpen ez a Jézus, akiről három éve annyi mindent tudok már? Megkérdezték az eszüket, a teológiájukat. Megkérdezték, hogy mi a politikailag korrekt éppen most. Megkérdezték, hogy mi a main stream. Hogy is állunk a római világbirodalommal, ha ez történik, meg ha az. De nem kérdezték meg sem az Istent, hogy kicsoda ez, sem a szívüket, hogy kicsoda ez nekem. **El ne késs ma este megkérdezni a szívedet, kicsoda nekem az, aki ott van a kereszten.** Kicsoda az nekem? Mi közöm van nekem mindehhez?

És a harmadik üzenet így hangzik: Ami nagypénteken nem sietett és nem késett, hanem **tökéletesen időzítve megtörtént,** az az amit Jézus a kereszten utolsó szóként kimondott: **„Elvégeztem.”** Nem korábban és nem elkésve, hanem éppen időben elvégeztem a megváltást. Ehhez áldozattá kellett lennem, ki kellett innom a bűnök poharát. Az emberek helyére kellett állnom. Elvégeztem Atyám – jelenti Jézus nagypénteken. Éppen időben.

Ennek ilyen csodálatos következményei vannak, ennek az éppen időben elvégzett megváltásnak, hogy **van bűnbocsánat.** Mert tökéletesen eleget tett Jézus minden bűnünkért. **Tökéletesen örökre eleget tett.** Egyszer úgy fogd meg a kelyhet. Lásd meg, hogy más is van benne, nem csak a bor. Ott vannak a bűneid, amit Jézus kiivott, és tökéletesen eleget tett minden bűnödért.

„Elvégeztetett.” Ez azt is jelenti, hogy **van utad Istenhez** összetöretettségedben, sírva, örömödben, harcaidban, kérdéseidben, válságodban, gondjaid közepette. Van út! Jézus azt mondta: „Én vagyok az út.”

„Elvégeztetett.” Azt is jelenti neked, hogy **van örök életed**. Jézus helyet készített ott az Ő házában. Ha egyszer ezt hittel elfogadja a szívünk, akkor megszületik benne a hála, betölt az öröm, akkor felajánlom magam az én Uramnak szolgálatra, akkor a szám megnyílik és boldog bizonyságtevő életet kezdek élni. És arról beszélek, hogy ez a Jézus él, meghalt, de feltámadott és minden bűnömért tökéletesen eleget tett és Istennél helyet készített nekem.

„Eljövök hozzátok.” – ígérte Jézus a tanítványoknak, hogy ahol én vagyok ti is ott legyetek. Az utat is tudjátok: Én vagyok az út.” „Elvégeztem, ne félj.” „Te csak higgy énbennem, és üdvözülsz.”

Dicsőség legyen Jézusnak nagypéntekért! Ámen!